b"\n_START_ARTICLE_\nJosep Maria Camps i Arnau\n_START_SECTION_\nBiografia\n_START_PARAGRAPH_\nVa n\xc3\xa9ixer a Sarri\xc3\xa0 i aviat,es trasllad\xc3\xa0 amb la seva fam\xc3\xadlia a Gr\xc3\xa0cia, on el seu pare hi va tenir una herboristeria al carrer Planeta. Josep Maria Camps i Arnau va viure a diversos domicilis graciencs: al carrer Montmany, al Torrent de l'Olla, 90 i despr\xc3\xa9s al n\xc3\xbamero 100 del mateix carrer ja fins a la seva mort. El seu germ\xc3\xa0 Llu\xc3\xads (1883-1963) va obrir una comercial de m\xc3\xbasica al n\xc3\xbamero 41 del carrer Planeta, dedicada al lloguer i reparaci\xc3\xb3 de pianos i harm\xc3\xb2niums._NEWLINE_Va estar vinculat al Centre Moral i Instructiu i als Llu\xc3\xafsos de Gr\xc3\xa0cia, entitat aquesta darrera que va presidir entre 1903 i 1905 i entre 1907 i 1909 en qu\xc3\xa8 es va casar. Hi ha imatges seves a nombroses esgl\xc3\xa9sies, entre elles a l'Oratori de Sant Felip Neri de Gr\xc3\xa0cia, a Sant Joan i a Sant Miquel dels Sants. _NEWLINE_Una obra molt important de Camps i Arnau \xc3\xa9s el monument dedicat l'any 1950 al cardenal Vives i Tut\xc3\xb3 a Sant Andreu de Llavaneres. Tamb\xc3\xa9 \xc3\xa9s autor de la Mare de D\xc3\xa9u de l'Alegria a la catedral de Barcelona on, per voluntat pr\xc3\xb2pia, hi est\xc3\xa0 enterrat el cardenal Narc\xc3\xads Jubany i, entre d'altres, d'un monument a Jaume II a Palma. Pel que fa a Gr\xc3\xa0cia l'11 de setembre de 1949 s'inaugur\xc3\xa0 a la pla\xc3\xa7a Virreina la font amb la seva escultura dedicada a la b\xc3\xadblica Ruth. _NEWLINE_Camps \xc3\xa9s autor, tamb\xc3\xa9, d'un bust dedicat a Joaquim Ruyra que ell mateix recordava com li encarreg\xc3\xa0 el pare Joaquim Serra de Sant Felip Neri un dia que, ja a les acaballes de la vida de Ruyra, el visitaren tots dos al seu estudi. Va morir al seu domicili del carrer Men\xc3\xa9ndez Pelayo de Gr\xc3\xa0cia el 6 de febrer de 1968."